## Rješenje kojim se Matku Bolanči i udruzi "Udruga malih dioničara - LRH", Zagreb, ne priznaje svojstvo stranaka u postupku odobrenja objavljivanja ponude za preuzimanje društva Liburnia Riviera Hoteli d.d. Opatija

### NN 111/2010 (27.9.2010.), Rješenje kojim se Matku Bolanči i udruzi "Udruga malih dioničara - LRH", Zagreb, ne priznaje svojstvo stranaka u postupku odobrenja objavljivanja ponude za preuzimanje društva Liburnia Riviera Hoteli d.d. Opatija

HRVATSKA AGENCIJA ZA NADZOR FINANCIJSKIH USLUGA

2930

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 4. i 53. Zakona o općem upravnom postupku (»Narodne novine« br. 47/09), povodom zahtjeva Matka Bolanče, iz Zagreba, Zelenjak 56, kojeg zastupa Davor Radić, odvjetnik iz Splita, Trg hrvatske bratske zajednice 3/b, i zahtjeva udruge »Udruga malih dioničara – LRH«, Zagreb, Vlaška 12, koju zastupa osnivač Dražen Nikolić iz Zagreba, Vlaška 12, za priznavanje svojstva stranke u postupku odobrenja objavljivanja ponude za preuzimanje društva Liburnia Riviera Hoteli d.d. Opatija, Ulica maršala Tita 198, Uprava Hrvatske agencije za nadzor financijskih usluga na sjednici održanoj 16. rujna 2010. godine donijela je

RJEŠENJE

1. Matku Bolanči iz Zagreba, Zelenjak 56, i udruzi »Udruga malih dioničara – LRH«, Zagreb, Vlaška 12, ne priznaje se svojstvo stranaka u postupku odobrenja objavljivanja ponude za preuzimanje društva Liburnia Riviera Hoteli d.d. Opatija, Ulica Maršala Tita 198, pokrenutog temeljem zahtjeva društva SN holding d.d. Zagreb, Miramarska 24.

2. Ovo rješenje objavit će se u »Narodnim novinama«.

Obrazloženje

I. Društvo SN holding d.d. Zagreb, Miramarska 24 (dalje: Ponuditelj), koje zastupa Tin Dolički, odvjetnik Odvjetničkog društva Bogdanović, Dolički & Partneri iz Zagreba, Miramarska 24, podnijelo je Hrvatskoj agenciji za nadzor financijskih usluga (dalje: Agencija), 23. kolovoza 2010. godine, temeljem odredbe članka 24. stavak 1. Zakona o preuzimanju dioničkih društava (»Narodne novine« br. 109/07, 36/09, dalje u tekstu: Zakon o preuzimanju), zahtjev za odobrenje objavljivanja ponude za preuzimanje društva Liburnia Riviera Hoteli d.d. Opatija, Ulica maršala Tita 198 (dalje: Ciljno društvo).

Dana 1. rujna 2010. godine, Matko Bolanča iz Zagreba, Zelenjak 56, kojeg zastupa Davor Radić, odvjetnik iz Splita, Trg hrvatske bratske zajednice 3/b i udruga »Udruga malih dioničara – LRH« Zagreb, Vlaška 12, koju zastupa osnivač Dražen Nikolić iz Zagreba, Vlaška 12, (dalje: Podnositelji zahtjeva), podnijeli su zahtjev za priznavanje svojstva stranke u postupku odobrenja objavljivanja ponude za preuzimanje Ciljnog društva.

II. Uvidom u dokumentaciju priloženu predmetnom zahtjevu, utvrđeno je da je zahtjevu priloženo:

– punomoć Matka Bolanče iz Zagreba, Zelenjak 56, odvjetniku Davoru Radiću iz Splita, Trg hrvatske bratske zajednice 3/b

– Ugovor o skrbništvu nad vrijednosnim papirima, broj HPBSMB 01/2007, sklopljen 13. rujna 2007. godine između Hrvatske poštanske banke d.d. Zagreb, Jurišićeva 4, i Matka Bolanče iz Zagreba, Zeljenjak 56,

– Izvještaj Hrvatske poštanske banke d.d. Zagreb o stanju na računu vrijednosnih papira Matka Bolanče na dan 28. 7. 2010.,

– Ugovor o osnivanju udruge »Udruga malih dioničara – LRH«, koji su u Zagrebu, 3. kolovoza 2010. godine, zaključili Sandra Obradović iz Zagreba, Vinkovićeva 15, Vanja Nikolić iz Zagreba, Šenova 14 i Dražen Nikolić iz Zagreba, Vlaška 12.

Zahtjev za priznavanjem svojstva stranke u postupku preuzimanja Ciljnog društva, Podnositelji zahtjeva podnijeli su pozivom na odredbu članka 4. Zakona o općem upravnom postupku (»Narodne novine« br. 47/09, dalje u tekstu: ZUP).

Navedenom odredbom ZUP-a propisano je da je stranka u upravnom postupku fizička ili pravna osoba na zahtjev koje je pokrenut postupak, protiv se vodi postupak ili koja radi zaštite svojih prava ili pravnih interesa ima pravo sudjelovati u postupku. Stranka u postupku može biti i tijelo državne uprave te drugo državno tijelo, tijelo jedinice lokalne ili područne (regionalne) samouprave ili drugo javnopravno tijelo koje nema pravnu osobnost te njihova područna jedinica, odnosno podružnica ili skupina osoba povezanih zajedničkim interesom, ako može biti nositelj prava, odnosno obveza o kojima se rješava.

Ocjenjujući stranačku sposobnost udruge »Udruga malih dioničara – LRH«, uvidom u podatke iz Registra udruga Republike Hrvatske, javno dostupne na internetu, utvrđeno je da udruga nije upisana u Registar Udruga Republike Hrvatske, pa slijedom odredbe članka 2. stavak 2. Zakona o Udrugama (»Narodne novine« 88/01, 11/02) nije pravna osoba. U skladu s odredbom članka 3. Zakona o udrugama, na udruge koje nemaju svojstvo pravne osobe, na odgovarajući način se primjenjuju propisi koji se odnose na ortaštvo.

Prema odredbi članka 637. Zakona o obveznim odnosima, ortaštvo je zajednica osoba i dobara bez pravne osobnosti, a ugovorom o ortaštvu uzajamno se obvezuju dvije ili više osoba uložiti svoj rad i/ili imovinu radi postizanja zajedničkog cilja.

Uvidom u predmetni zahtjev za odobrenje statusa stranke i Ugovor o osnivanju udruge, utvrđeno je da udrugu »Udruga malih dioničara – LRH«, Zagreb, Vlaška 12, zastupa osnivač Dražen Nikolić iz Zagreba, Vlaška 12, a prema navodima iz točke 5/ zahtjeva, navedena Udruga okuplja »ostale dioničare« Ciljnog društva (bez Matka Bolanče koji je zahtjev za odobrenjem statusa stranke podnio samostalno).

Slijedom navedenoga, utvrđeno je da navedena udruga predstavlja skupinu osoba povezanih zajedničkim interesom, pa je stoga, polazeći od definicije stranke iz članka 4. Zakona o općem upravnom postupku, aktivno legitimirana na podnošenje predmetnog zahtjeva.

III. U svojem zahtjevu za priznavanje svojstva stranke u postupku odobrenja objavljivanja ponude za preuzimanje Ciljnog društva, Podnositelji zahtjeva ističu da, kao dioničari Ciljnog društva, imaju pravo sudjelovati u predmetnom postupku, radi zaštite svojih prava i to:

– prava na obaviještenost (članak 3. Zakona)

– prava da dan nastanka obveze i najniža cijena budu utvrđene sukladno Zakonu (članak 16., 22. i 26. Zakona)

– prava da izbjegne ili umanji mogućnost nastanka štete po njegovu imovinu – smanjenje ili sprečavanje povećanja vrijednosti njegovih dionica (članak 26. Zakona)

– prava da pravilnost Odluke Agencije o zahtjevu za odobrenje ponude, a sadržaj koje neposredno utječe na vrijednost njegove imovine (vrijednost dionica), ispituje pred Upravnim sudom RH (članak 50. Zakona).

Nadalje, Podnositelji zahtjeva navode da imaju pravo na dostavu svih odluka i mjera donesenih u postupku odobrenja ponude te postupku provođenja nadzora zakonitosti postupka preuzimanja i trgovanja dionicom Ciljnog društva, a da im slično pravo proizlazi i iz članka 48. stavak 4. Zakona o preuzimanju, u skladu s kojim, poduzete mjere iz stavka 3. istoga članka Zakona, Agencija je dužna dostaviti ciljnom društvu, dioničarima putem ciljnog društva, depozitaru, burzi i uređenom javnom tržištu na kojem je odobreno trgovanje dionicama ciljnog društva.

Ima li neka osoba svojstvo stranke u upravnom postupku, prosuđuje se ne samo prema odredbi članka 4. ZUP-a, već i prema materijalnom propisu iz kojeg za neku osobu proizlazi određeno pravo, obveza ili pravni interes. U konkretnom slučaju, takav materijalni propis je Zakon o preuzimanju.

Sukladno odredbama Zakona o preuzimanju, postupak odobrenja objavljivanja ponude za preuzimanje ciljnog društva, odnosno onog dioničkog društva koje se u smislu Zakona smatra ciljnim društvom, pokreće se na zahtjev jedne stranke i to osobe kojoj je stjecanjem dionica ciljnog društva ili na drugi način propisan odredbama Zakona o preuzimanju, nastala obveza objavljivanja ponude za preuzimanje.

U ovom predmetu, zahtjev za odobrenje objavljivanja ponude za preuzimanje Ciljnog društva, podnio je Ponuditelj, te se isti, sukladno odredbama Zakona ima smatrati strankom u ovom postupku.

Odlučujući o zahtjevu Ponuditelja za objavljivanje ponude za preuzimanje, Agencija je, sukladno odredbi članka 24. stavak 4. Zakona, dužna ispitati:

– je li isti dostavio ponudu za preuzimanje, sve isprave iz članka 22. stavka 3. Zakona o preuzimanju i dodatnu dokumentaciju na zahtjev Agencije,

– potpunost i vjerodostojnost podataka iz ponude za preuzimanje i isprava priloženih zahtjevu za odobrenje objavljivanja ponude za preuzimanje, u skladu sa člankom 22. stavkom 1. i 3. Zakona o preuzimanju te

– je li cijena u ponudi za preuzimanje određena u skladu s odredbama Zakona o preuzimanju.

Slijedom navedene odredbe, temeljem zahtjeva ponuditelja, dostavljenih isprava te podataka kojima raspolaže, Agencija, između ostaloga, ispituje i je li dan nastanka obveze objavljivanja ponude za preuzimanje utvrđen sukladno Zakonu te je li cijena u ponudi za preuzimanje utvrđena u skladu s odredbama članka 16. Zakona.

V. U skladu s Općim načelima, propisanim odredbama članka 3. Zakona o preuzimanju, dioničari Ciljnog društva na koje se odnosi ponuda za preuzimanje moraju imati dovoljno vremena i informacija kako bi potpunim uvidom u stanje stvari mogli odlučiti o ponudi za preuzimanje. Radi zaštite navedenog prava, Podnositelji zahtjeva, između ostaloga, traže sudjelovanje u predmetnom upravnom postupku.

S tim u vezi napominjemo, kako se navedeno pravo dioničara ostvaruje u skladu s odredbama Zakona o preuzimanju, a ne sudjelovanjem dioničara u postupku odobrenja objavljivanja ponude za preuzimanje, u svojstvu stranaka.

Pravo dioničara na obaviještenost ostvaruje se, prije svega, kroz obvezu ponuditelja da, u skladu s odredbom članka 9. stavak 5. i članka 10. stavak 2. Zakona o preuzimanju, o nastanku obveze na preuzimanje ili o namjeri objavljivanja ponude za preuzimanje, obavijesti Agenciju, ciljno društvo, burzu ili uređeno javno tržište na kojem je odobreno trgovanje dionicama ciljnog društva, te da istu bez odgode objavi. U skladu s odredbom članka 4. stavak 1. Zakona o preuzimanju, kada isti zakon propisuje obvezu objave, objava se mora učiniti na hrvatskom jeziku u »Narodnim novinama« i u jednim dnevnim novinama koje se redovito prodaju na cijelom teritoriju Republike Hrvatske.

Daljnja obveza ponuditelja je objava ponude za preuzimanje. Naime, u skladu s odredbom članka 27. stavak 1. Zakona o preuzimanju, ponuditelj je obvezan objaviti ponudu za preuzimanje u roku od 7 dana od dana primitka rješenja Agencije, kojim je odobren zahtjev ponuditelja za odobrenje objavljivanja ponude za preuzimanje.

Odredbom članka 29. stavak 1. Zakona o preuzimanju, propisana je i obveza ponuditelja na objavu izmjene ponude za preuzimanje.

Pravo dioničara na obaviještenost, osigurano je, nadalje i kroz propisane obveze ciljnog društva u postupku preuzimanja. Člankom 27. stavak 4. Zakona o preuzimanju, određeno je da je ciljno društvo, odmah nakon objavljivanja ponude za preuzimanje obvezno obavijestiti svakog dioničara o sadržaju ponude za preuzimanje. Dioničarima koji to zahtijevaju, ciljno društvo obvezno je dati sve informacije kojima raspolaže u svezi s ponudom za preuzimanje, kao i izmjenama ponude.

Uprava ciljnog društva dužna je, u skladu s odredbom članka 41. stavak 1. Zakona o preuzimanju, objaviti svoje obrazloženo mišljenje o ponudi za preuzimanje, koje mora sadržavati:

1. mišljenje o vrsti i visini ponuđene naknade,

2. mišljenje o namjeri ponuditelja u pogledu budućeg poslovanja ciljnog društva,

3. mišljenje o strateškim planovima ponuditelja u odnosu na ciljno društvo i mogućim posljedicama provedbe tih planova na politiku zapošljavanja i radnopravni status radnika ciljnog društva, kao i na moguće promjene vezane uz mjesta u kojima društvo obavlja svoje djelatnosti,

4. izjave članova uprave o njihovoj namjeri da ponudu za preuzimanje prihvate ili odbiju,

5. očitovanje članova uprave o postojanju njihovog sporazuma s ponuditeljem u svezi s ponudom za preuzimanje, kao i sadržaj takvog sporazuma, ako sporazum postoji.

Konačno, polazeći od prava koje ističu Podnositelji zahtjeva, a to je pravo da izbjegnu ili umanje mogućnost nastanka štete po njihovu imovinu, pri čemu se pozivaju na odredbu članka 26. Zakona o preuzimanju, napominjemo kako je iz navedene odredbe jasno vidljivo da, ako u ponudi za preuzimanje nedostaju podaci koji bi mogli utjecati na odluku o prihvaćanju ponude za preuzimanje ili su u ponudi za preuzimanje navedeni neistiniti ili netočni podaci, sve osobe koje su sudjelovale u izradi ili pripremi ponude za preuzimanje, solidarno odgovaraju dioničarima za moguću štetu koja bi zbog toga nastala.

Na opisani način, svi dioničari ciljnog društva nalaze se u jednakom položaju, te su im sukladno navedenim odredbama Zakona o preuzimanju, zaštićena prava i pravni interes kao dioničara društva koje se preuzima.

Navedeno znači, da bi upravo sudjelovanjem pojedinih dioničara Ciljnog društva u postupku odobrenja objavljivanja ponude za preuzimanje, ostali dioničari Ciljnog društva, u odnosu na njih, protivno odredbi članka 3. točka 1. Zakona o preuzimanju, bili u neravnopravnom položaju.

VI. Odredbom članka 53. ZUP-a propisano je da će službena osoba koja vodi postupak, ako u tijeku postupka osoba koja do tada nije sudjelovala u postupku traži da joj se prizna svojstvo stranke u tom postupku, ispitati njezino pravo da kao stranka sudjeluje u tom postupku i o tome donijeti zaključak.

Slijedom svega izloženog, utvrđeno je da Podnositelji zahtjeva nisu dokazali da bi morali sudjelovati u postupku pokrenutom povodom zahtjeva Ponuditelja, za odobrenje objavljivanja ponude za preuzimanje Ciljnog društva, radi zaštite svojih prava ili pravnih interesa kao dioničara Ciljnog društva, a radi kojih bi im trebalo priznati svojstvo stranke u predmetnom postupku, pa je temeljem odredbe članka 4. i 53. ZUP-a, riješeno kao u točki 1. izreke ovog zaključka.

Navedeno je, u istovrsnim predmetima, utvrđeno i upravno sudskom praksom i to presudama Upravnog suda Republike Hrvatske, broj Us-9914/2006-5 i broj Us-9961/2006-8, objavljenim na internetskim stranicama Agencije.

VII. Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« br. 140/05), ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-10/20

Urbroj: 326-111-10-2

Zagreb, 16. rujna 2010.

Član Uprave
Željko Kopčić, v. r.

Rješenje, NN 111/2010-2930